ZAPISNIK
11. sjednice Općinskog vijeća Općine Bilice
od 19. rujna 2022. 


I. OTVARANJE SJEDNICE

Sjednica je održana 19. rujna 2022. godine u prostorijama Općine Bilice, s početkom u 9:00 sati. Predsjednik Općinskog vijeća Općine Bilice, gospodin Neven Mikulandra pozdravlja sve nazočne i otvara 11. sjednicu Općinskog vijeća Općine Bilice. Prozivkom je utvrdio da je nazočno 8 vijećnika: Neven Mikulandra, Mario Mikulandra, Siniša Dragutin, Ivica Ćaleta, Ive Ćaleta – Car, Niko Mikulandra, Anita Jakšić i Vlatko Petrović, potom utvrđuje da  postoji  kvorum za pravovaljano odlučivanje. 
U 9:01 sati predsjednik općinskog vijeća Općine Bilice, Neven Mikulandra daje vijećnicima na raspolaganje aktualnih 30 minuta.
Načelnik Općine Bilice, gospodin Josip Ćaleta Car izvještava kako je već neko vrijeme izložen pritisku roditelja koji su u sukobu s privatnim vrtićima zbog podizanja cijena vrtića na 2.500 kn mjesečno po djetetu te se od općine traži da se podigne iznos subvencije sa dosadašnjih 950 kn na 1.520 kn što bi značilo da godišnja subvencija od 1.100.000,00 kn bi se podignula za 600.000,00 kn. Nadalje nastavlja da je 2014. godine grad Šibenik davao subvenciju od 450,00 kn pa 600,00 kn dok je Općina Bilice za subvencije izdvajala prvo 700,00 kn, a nakon toga je vijeće izglasalo da iznos subvencije bude 950,00 kn po djetetu. Načelnik Općine Bilice je stava da ne treba dizati subvencije za vrtiće jer se radi se o sukobu između Grada Šibenika i privatnih vrtića, a prebacuje se na jedinice lokalne samouprave. Zakonom regulirano izdvajanje za dječje vrtiće nije povezano za nikakav postotak te iznos subvencije može iznositi od 100,00 kn pa do neograničenog gornjeg iznosa. Općina Bilice iz svog proračuna za dječje vrtiće izdvaja 14% ukupnog proračuna što nije zanemarivo te smatra da uz sva ostala izdvajanja i troškove je iznos od 950,00 kn po djetetu i više nego dobar. Također pojašnjava da se 2015. godine na sastanku s roditeljima pokušalo dogovoriti i socijalnu skalu dovesti do ravnoteže na način da roditelji koji imaju veća primanja plaćaju više dok bi se socijalno ugroženima subvencionirao puni iznos što je također dovelo do negodovanja pojedinaca. 
Nadalje nastavlja da se ekonomska cijena vrtića sa 1.830,00 kn podigla na 2.500,00 kn dok je u Međimurju ekonomska cijena vrtića 1.120,00 kn te postavlja pitanje što se podrazumijeva pod ekonomskom cijenom koja nigdje dopisom nije objašnjena.
Načelnik također pojašnjava da je Općina Bilice prema njima bila korektna i plaćala vrtić i cijelo vrijeme dok je trajala korona, nikad nije traženo da dostave sezonski spisak koji bi trebao biti manji zbog djece kojima su roditelji na godišnjem te da isključivo gledaju samo svoju dobit. Isto tako, poziva vijećnike da ne dovode općinu koja funkcionira i koja je financijski stabilna pred zid jer prihvaćanjem ovakvih ucjena morati će se rezati svi ostali troškovi i radovi koje je potrebno u mjestu napraviti. 
	Predsjednik Općinskog vijeća Općine Bilice se slaže s načelnikom i smatra da „ucjene“ vrtića nemaju kraja te da neće proći ni godinu dana, a cijene će se opet podizati. Predlaže da se sufinanciranje provodi na osnovu uvida u mjesečna primanja roditelja te da se tako odredi kome će se i koliko sufinancirati.
	Načelnik predlaže ako bi se išlo s tim prijedlogom da se ne pristaje na ništa s 01.09. kako u dopisu piše već da se sve dobro utvrdi, razjasni te krene sa sljedećom godinom.
	Potpredsjednik općinskog vijeća gospodin Vlatko Petrović predlaže da se pošalje dopis u kojem tražimo da opišu iznos ekonomske cijene, da im se pojasni kako se sad ne može mijenjati proračun već da to bude planirano donošenjem novog proračuna, a do tad da se utvrdi imovinski cenzus roditelja dostavom svojih primanja, a ukoliko se ne slažu s tim zahtjev će se odbiti. 
	Vijećnik gospodin Mario Mikulandra podržava prijedlog načelnika jer smatra da od početka s vrtićima postoje problemi jer mogu staviti ekonomsku cijenu koja njima odgovara i da cijena sljedeće godine može biti i 5.000,00 kn te da se na nikakve ucjene ne pristaje.
	Vijećnik gospodin Ive Ćaleta – Car smatra da vrtićima treba poslati dopis i zatražiti obrazloženje troškova od 2.500,00 kn i da se nakon prikupljenih informacija sazove nova sjednica koja može biti i tematska o kojoj će se malo više raspravljati prije donošenja odluke.
	Vijećnika gospodina Ivicu Ćaletu zanima koja je cijena gradskih vrtića jer to nigdje nije navedeno već se samo spominju Žižula i Osmijeh pa predlaže da se cijena formira po gradskim vrtićima.
	Predsjednik općinskog vijeća Općine Bilice pojašnjava kako Općina ne može utjecati na to te da je ovo „tržište“, ali da je cijena nabave hrane svima ista kao i računi za struju i vodu stoga nije jasno na osnovu čega se određuje i tko određuje ekonomsku cijenu kad u pojedinim mjestima ekonomska cijena iznosi 1.300,00 kn, negdje 1.700,00 dok kod nas 2.500,00 kn. Također se slaže s prijedlogom da se pošalje dopis i zatraži obrazloženje. 
	Vijećnik gospodin Niko Mikulandra smatra kako povećanje od 700,00 kn po djetetu nije malo te da je problem ljudima s dvoje ili više djece te smatra kako bi bilo dobro odrediti imovinski cenzus pa po tom odrediti visinu subvencije. 
	Vijećnik gospodin Siniša Dragutin podržava prijedlog gospodina Ive Ćaleta – Cara o slanju dopisa, sazivanju sjednice i donošenju odluke nakon prikupljenih informacija. 
	Vijećnicu gospođu Anitu Jakšić zanima da li je netko izračunao koliko bi točno novca općina morala izdvajati po novim cijenama vrtića?
	Načelnik Općine Bilice kaže da bi se iznos povećao za 570.000,00 kn, a sad se na godišnjoj razini izdvoji 1.100.000,00 kn što bi značilo da bi se godišnje izdvajalo 1.670.000,00 kn. 
	Vijećnica gospođa Anita Jakšić kaže kako grad Šibenik izdvaja za gradske vrtiće pola proračuna te da je suradnja sa privatnim vrtićima u nedostatku općinskog vrtića do sad bila dobra i roditelji su bili zadovoljni, plaćali su manje nego gradska djeca u istim vrtićima zbog općinske subvencije. Smatra da bi definitivno trebalo uvesti kategoriziranje ne samo zbog vrtića već i za sve ostale stvari te na osnovu primanja odrediti iznos sufinanciranja jer je slobodno tržište i vrtići mogu odrediti cijenu koja im odgovara. 
	Vijećnik gospodin Ivica Ćaleta ponavlja pitanje kolika je ekonomska vrijednost gradskih vrtića i naglašava da je potrebno imati i tu informaciju.
	Vijećnik gospodin Mario Mikulandra odgovara da je ekonomska vrijednost gradskih vrtića 2.500,00 kn od 2014. godine.
	Vijećnica gospođa Anita Jakšić kaže kako neke općine u našoj županiji drugo dijete sufinanciraju u punom iznosu ako prvo dijete ide u vrtić što bi značilo da drugo dijete ide besplatno. Načelnik općine Bilice kaže kako nije čuo za takve situacije već samo da se pri upisu  drugog djeteta odobrava popust od 50 do 70%. Načelnik nadalje pojašnjava da će uputiti dopis prema vrtićima u kojem će navesti kako neće biti nikakvo povećanje do kraja godine već će se proračunska godina završiti sukladno proračunskom planu dok će sve ostale promjene biti planirane u proračunu za sljedeću godinu. 
	Vijećnica gospođa Anita Jakšić smatra da će se u periodu do 01.01. roditelji pobuniti jer će vrtići slati veće uplatnice što će rezultirati napadom na općinu.
	Vijećnik gospodin Mario Mikulandra smatra kako roditeljima samo treba objasniti kako stvari stoje i da roditelji ne bi trebali biti ljuti na općinu već na vrtiće. Predsjednik općinskog vijeća gospodin Neven Mikulandra kaže da nikakva objašnjenja roditeljima nisu potrebna s obzirom da roditelji oko svega toga već imaju svoje mišljenje i nepotrebno ih je razuvjeravati već je potrebno donijeti ispravnu odluku koja će biti pravno i financijski moguća. 
Vijećnik gospodin Niko Mikulandra pita da li bi bilo jednostavnije izgraditi vlastiti dječji vrtić? Načelnik Općine Bilice pojašnjava da je najmanji problem izgraditi vrtić ali svaki vrtić mora imati svog ravnatelja, pedagoga, tete, kuhinju što bi premašilo dosadašnju subvenciju od 1.100.000 kn na 2.500.000 kn što je Općini Bilice u ovom trenutku neisplativo. Teren za vrtić svakako postoji i u dogledno vrijeme će se izgraditi kad to bude financijski moguće.
	Vijećnica gospođa Anita Jakšić pojašnjava kako je svota subvencije s poskupljenjem manje opterećenje za proračun nego da općina ima vlastiti vrtić te uspoređuje situaciju s gradom Šibenikom kojem pola proračuna odlazi na vrtiće.
	Predsjednik općinskog vijeća Općine Bilice zaključuje temu rekavši kako će se iznos subvencije svakako povećati sa dosadašnjih 1.100.000 kn na 1.300.000 kn prema modelu mjesečnih primanja roditelja jer će se za nekoga izdvajati više, za nekoga manje ali je znatna razlika za proračun plaćati 1.300.000 ili 1.700.000 kn. 
	Načelnik Općine Bilice nadalje iznosi problem sa strujom jer je javna rasvjeta stavljena pod industrijsku struju što znači da od prosinca prošle godine povećanje struje iznosi 300%. 
	Vijećnik gospodin Vlatko Petrović pita da li Općina Bilice ima sklopljen ugovor sa opskrbljivačima struje?
	Načelnik Općine Bilice pojašnjava kako općina zasad nema sklopljen ugovor te pročelnik Jedinstvenog upravnog odjela Krešimir Ćaleta–Car  nadalje nastavlja kako je općina raspisala natječaj prema proračunom predviđenom planu u iznosu od 200.000 kn. Ponuda HEP-a je iznosila više od 600.000 kn što prelazi proračunom predviđena sredstva te se natječaj morao poništiti, a računi za struju su do 3. mjeseca dolazili u iznosu kao da se cijena nije ni povećavala. Za ovu godinu su proračunom predviđena sredstva u iznosu od 600.000 kn ali natječaj nije raspisan da cijena ne bi premašila i taj planirani iznos.
	Načelnik Općine Bilice komentira da su sve cijene porasle i da će s vremenom rasti sve više ali da se cijena komunalnog doprinosa u Bilicama nije povećavala nikako dok je grad Šibenik podigao komunalni doprinos 2014. godine za 100%, a kod nas komunalni doprinos iznosi 0,18 kn po m2. 
Vijećnik gospodin Vlatko Petrović predlaže da se sljedećim proračunom podigne i cijena komunalnog doprinosa s čim se slaže i predsjednik općinskog vijeća Općine Bilice gospodin Neven Mikulandra, a koji pojašnjava da nije moguće komunalni doprinos podignuti za 100% jer će to izazvati revolt mještana već je potrebno polagano krenuti s podizanjem cijena.
Vijećnica gospođa Anita Jakšić pita za račun vodovoda i odvodnje i što je sa stavkom za odvodnju te da li su se prikupili novci za kanalizaciju?
Načelnik općine Bilice pojašnjava da se od te stavke financira izrada kompletne projektne dokumentacije, ali da je Općina Bilice po pitanju kanalizacije i odvodnje prevarena uz još nekoliko općina jer je na sastanku rečeno da će se započeti s radovima 2023. godine, a zasad Općina Bilice nije u planu ni do 2030. godine. Vijećnica gospođa Anita Jakšić pita da li će se još uvijek nastaviti plaćati veći računi?
Načelnik pojašnjava da je to odluka Općine i da ne bi zasad donosio novu odluku barem do kraja godine dok se ne vidi što bi bilo pametno učiniti. Na pitanje zašto općina nije u planu do 2030. godine kaže da mu je rečeno da su radovi kasnili, a ni projekti koji su trebali biti gotovi 2018. i 2020. godine nisu završeni. 
Vijećnika Ivicu Ćaletu zanima da li se zna koliko je novca do sad skupljeno kroz izdatke za odvodnju? Načelnik kaže da je do sad tim novcem plaćena projektna dokumentacija koja je koštala 1.000.000 eura, a ostatak sredstava od 1,80 kn je bio predviđen za vodovodne mreže koje se rade i dalje, sljedeća u planu je vodovodna mreža Cari. Predsjednik općinskog vijeća Općine Bilice pojašnjava kako je prije izvođenje radova za vodovodnu mrežu bilo puno lakše i 20-30% jeftinije jer bi određene radove poput iskopa i zatrpavanja, Općina Bilice odradila sama dok bi Vodovod odrađivao samo svoj dio postavljanja cijevi, ali više toga nema te cjelokupni posao odrađuje Vodovod što je za Općinu Bilice skuplje i radovi su sporiji. 
Vijećnik gospodin Ivica Ćaleta dolazi do zaključka kako pola ljudi za života neće upamtiti kanalizaciju uz komentar neka mladost uživa. 
Vijećnicu gospođu Anitu Jakšić zanima što je sa dijelom Podlukovnika vezano za kanalizaciju da li će on biti u planu kad i Meterize ili će se čekati da dođe na red zajedno s ostatkom Bilica, Zatona i Rasline? Načelnik pojašnjava da se dvojilo idejnim projektom da zajedno idu Podlukovnik, Jurasi i Dubrava ali da odluka nije donesena.
	Vijećnica gospođa Anita Jakšić nadalje nastavlja kako je račun za vodu poskupio što potvrđuje i ostatak vijećnika. Načelnik kaže kako je upoznat s tim te je pročitao vijećnicima mail koji je dobio od načelnika Općine Tribunj kojim se od Vodovoda traži smanjenje cijena. Pita vijećnike da li se slažu s tim da i Općina Bilice pošalje pismo podrške ili sličan dopis uputi Vodovodu? Vijećnici podržavaju prijedlog. 

Vijećnica gospođa Anita Jakšić javila se za riječ, ali je predsjednik općinskog vijeća Općine Bilice gospodin Neven Mikulandra rekao kako je aktualnih posla sata isteklo stoga predlaže da se krene na Dnevni red.
Predsjednik Općinskog vijeća Općine Bilice, Neven Mikulandra daje na glasovanje Dnevni red 11. sjednice Općinskog vijeća te utvrđuje: 8 glasova ZA, 0 PROTIV i 0 UZDRŽANIH. 
Nakon obavljenog glasovanja utvrđuje da je Dnevni red 11. sjednice Općinskog vijeća Općine Bilice prihvaćen jednoglasno, sa 8 glasova ZA.


Slijedom navedenog Dnevni red 11. sjednice će glasiti:



[bookmark: _Hlk114227797]D N E V N I  R E D
1. [bookmark: _Hlk81981439][bookmark: _Hlk81981506]Verifikacija Zapisnika sa 9. sjednice Općinskog vijeća održane 10. kolovoza 2022. godine. 
2. Prijedlog Zaključka o prihvaćanju Polugodišnjeg izvješća o izvršenju Proračuna Općine Bilice za 2022. godinu.
3. [bookmark: _Hlk115074498]Prijedlog Zaključka o prihvaćanju Polugodišnjeg izvješća o radu načelnika Općine Bilice za razdoblje od 01. siječnja do 30. lipnja 2022. godine.
4. Prijedlog Zaključka o prihvaćanju Izvješća o korištenju sredstava proračunske zalihe za razdoblje od I – VI mjeseca 2022. godine.
5. Prijedlog Odluke o sufinanciranju 25% iznosa mjesečne karte za prijevoz srednjoškolaca na relaciji Bilice-Šibenik-Bilice.
6. Prijedlog Odluke o potpunom oslobađanju od plaćanja komunalnog doprinosa investitora Marinka Plenče.
7. [bookmark: _Hlk113872622]Prijedlog Zaključka o odobrenju pomoći u naravi Anki Mikulandra.
8. Prijedlog Zaključka o odobrenju pomoći u naravi Anki Belamarić.



II. VOĐENJE PREDLOŽENIH TOČAKA DNEVNOG REDA


Točka 1.
Verifikacija Zapisnika sa 9. sjednice Općinskog vijeća održane 10.08.2022. godine.

Vijećnik gospodin Ivica Ćaleta ima primjedbu na zapisnik 9. sjednice te pojašnjava kako je spomenuo cestu od Piska preko Brdina, cestu Vrulje-Stubalj koja bi spojila dva mjesta te da je postavio pitanje načelniku i dobio odgovor kako će se to staviti u proračun za sljedeću godinu. Stoga traži da se to unese u zapisnik zbog čega zapisnik 9. sjednice nije verificiran. 


Točka 2.
Prijedlog Zaključka o prihvaćanju Polugodišnjeg izvješća o izvršenju Proračuna Općine Bilice za 2022. godinu

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji pojašnjava da su prihodi za 2022. godinu planirani u iznosu od 13.880.950 kn, a u prvom polugodištu su  ostvareni su u iznosu od 8.672.170 kn odnosno 62%. Općinski prihodi su u iznosu od 4.680.960 kn dok se drugih 4.000.000 odnosi na kredit za izgradnju zgrade općine pa to sve zajedno iznosi oko 8.000.000 kn. Rashodi u prvom polugodištu iznose 3.735.268 kn. 
Predsjednik općinskog vijeća gospodin Neven Mikulandra otvara raspravu.
Vijećnik gospodin Ive Ćaleta – Car pita obzirom da su porasle cijene energenata i građevinskog materija da li će biti potrebno dodatno se zaduživati za izgradnju zgrade općine? Pojašnjava da će trošak za energiju biti manji od očekivanog, obzirom na Božićne ukrase pretpostavlja da neće biti jednak za ovo razdoblje i za razdoblje drugog polugodišta te pojašnjava da će biti za nekih 100.000 kn manji stoga pita da li postoji mogućnost da se rebalansom to prebaci na neki drugi projekt? Također pita kako to da su troškovi izgradnje igrališta u Vruljama gotovo 100% veći s tim da još nisu postavljeni golovi i koš kao što je rečeno s čim bi troškovi trebali biti puno veći od toga i zanima ga zašto igralište u Novom naselju nije započelo s izgradnjom i da li će to biti ostvareno do kraja godine?
Načelnik Općine Bilice gospodin Josip Ćaleta Car kaže da će početak radova biti ostvaren do kraja godine, ali da igralište neće biti gotovo jer općina nema namjenska sredstva za opremanje igrališta. Za igralište u Vruljama kaže da ne zna kako su troškovi probijeni, da je najveća stavka bila opremanje igrališta. Nadalje pojašnjava da je dogovorena subvencija od strane tvrtke Fabian bademi koji su subvencionirali kupnju opreme, a općina je uz to uzela i opremu za igralište u Mikulandrića gdje je na dječjem igralištu dodana još jedna sprava i promijenjen kompletan pod dječjeg igrališta.
Vijećnik gospodin Mario Mikulandra pojašnjava kako je tražio od načelnika da se stavi još jedna sprava na igralište u Mikulandrića i da se promijeni pod pa se to stavilo pod dječje igralište Vrulje. 
Načelnik nadalje pojašnjava kad je dječje igralište u Vruljama opremljeno da je bilo roditelja koji su se bunili kako treba urediti i dječje igralište u Mikulandrića stoga su dodali još jednu spravu i stare podne kocke zamijenili novima. 
Vijećnik gospodin Ivica Ćaleta pita da li je gospodin Roman financirao sprave za dječje igralište i da li u to spadaju kompletne sprave poput golova i koševa?
Načelnik pojašnjava da u to ne spadaju golovi i koševi već samo sprave za djecu. 
	Vijećnik gospodin Ivica Ćaleta nadalje pita koliko novca je uplaćeno od strane gospodina Romana za dječje igralište? Načelnik odgovara 96.000 kn i to nije uplaćeno Općini Bilice već je tvrtka uplatila direktno „Kovi“, tvrtci koja je zadužena za opremanje dječjih igrališta. Načelnik nadalje pojašnjava da je za dječje igralište u Vruljama planirano oko 90.000 kn, a toliko iznosi samo opremanje te da za 90.000 kn igralište nije moglo biti završeno. 
	Vijećnik gospodin Ive Ćaleta – Car pita da li je tih 90.000 kn mimo onih 96.000 kn koji su direktno uplaćeni i traži da mu se kopiraju računi dječjeg igrališta u Vruljama i pošalju mail-om ili će ih sam preuzeti u narednim danima. 
Načelnik odgovara da je jer asfaltiranje, podizanje podloge, izrada tribina i kocke spadaju u tih 90.000 kn. 
	Predsjednik općinskog vijeća gospodin Neven Mikulandra također traži kopiju računa za dječje igralište u Vruljama ali samo za građevinski dio bez opremanja. 
	Na pitanje da li će se općina morati dodatno zaduživati za izgradnju zgrade općine načelnik odgovara da neće biti dodatnih zaduživanja jer sve ide po ugovoru. 
	Predsjednik općinskog vijeća gospodin Neven Mikulandra kaže kako nije siguran da je sve po ugovoru jer smatra kako oni nemaju vremena za završiti sve obzirom da 01.02.2023.g. mora biti useljivo. Nadalje pojašnjava da je nadzorni inženjer pitao da li može umjesto ciglenog bloka staviti nešto drugo zbog, pretpostavlja se kašnjenja radova na što predsjednik općinskog vijeća nije pristao te je zatražio da se radi točno onako kako je u projektu te da nema mijenjanja. 
	Vijećnica gospođa Anita Jakšić komentira kako su komunalni doprinosi smanjeni i pita da li to znači da službenik koji je zadužen za našu općinu nije učinkovit?
	Načelnik odgovara da unatoč tome što se potpisao ugovor o financiranju u potpunom iznosu jednog djelatnika iz Ureda za prostorno uređenje, gradnju i komunalne poslove šibensko-kninske županije nije se još to počelo provoditi iz razloga što se na njihov natječaj za 14 novih djelatnika nije prijavio nitko tako da smo zasad neučinkoviti po tom pitanju. 
	Vijećnica gospođa Anita Jakšić nadalje pita za prihode ostvarene od fizičkih osoba da su planirani u iznosu od 153.000 kn, slično kao i prošle godine. Pita da li su to prihodi od donacija i da li tu spada i donacija od austrijanca i kako se ona knjižila te zbog čega stanovnici u Stublju moraju plaćati komunalni vez?
	Načelnik odgovara da tu ne spada donacija od austrijanca već je ona direktno uplaćena tvrtci na račun. Što se tiče vezova načelnik pojašnjava da je nakon njezine press konferencije Lučka uprava popisala svoje vezove i naplaćuje ih.
	Predsjednik i potpredsjednik općinskog vijeća komentiraju kako bi trebala sama sebe pitati zbog čega je to tako i zašto se naplaćuje na što vijećnica gospođa Anita Jakšić kaže kako nema što sebe pitati jer je Lučka uprava 2018. godine donijela cjenik u kojem je uključena i Luka Bilice. Načelnik Općine Bilice pojašnjava da je to istina, ali da se do sad nije naplaćivalo. Vijećnica gospođa Anita Jakšić kaže kako se nije naplaćivalo jer se nije ništa ni radilo te da je sad luka sređena i da se ne mogu davati krive informacije kako je ona kriva za to jer nije ona sastavljala cjenik niti određivala cijene. 
Predsjednik općinskog vijeća gospodin Neven Mikulandra kaže kako nije u pravu i da su iz Lučke uprave intervenirali onog trenutka kad se taklo u njihove poslove isto tako da se za te vezove znalo i prešutno pustilo na korištenje. Potpredsjednik općinskog vijeća gospodin Vlatko Petrović kaže kako je Lučku upravu podsjetila javno na to jer se nije naplaćivalo do njezinog istupa.
[bookmark: _Hlk115074388]Kako se za riječ više nitko nije javio predsjednik općinskog vijeća Općine Bilice daje Prijedlog Zaključka o prihvaćanju Polugodišnjeg izvješća o izvršenju Proračuna Općine Bilice za 2022. godinu na glasovanje i utvrđuje 7 glasova ZA, 0 PROTIV i 1 UZDRŽAN.
Predsjednik Općinskog vijeća Općine Bilice utvrđuje da je Zaključak o prihvaćanju Polugodišnjeg izvješća o izvršenju Proračuna Općine Bilice za 2022. godinu prihvaćen sa 7 glasova ZA.
 	Zaključak o prihvaćanju Polugodišnjeg izvješća o izvršenju Proračuna Općine Bilice za 2022. godinu prilaže se ovom zapisniku i čini njegov sastavni dio. 


Točka 3.

Prijedlog Zaključka o prihvaćanju Polugodišnjeg izvješća o radu načelnika Općine Bilice za razdoblje od 01. siječnja do 30. lipnja 2022. godine

Predsjednik Općinskog vijeća Općine Bilice, gospodin Neven Mikulandra daje riječ načelniku Općine Bilice Josipu Ćaleti Caru koji kaže da je najvažnije što je rađeno napisano i poslano s materijalima za sjednicu te da za sva dodatna pitanja stoji na raspolaganju.
Predsjednik općinskog vijeća Općine Bilice otvara raspravu.
Vijećnica gospođa Anita Jakšić zahvaljuje načelniku za rješenje što se tiče autobusne linije za Podlukovnik te pojašnjava da školski autobus koliko-toliko funkcionira dok je problem druga linija koja služi za prijevoz ostalih putnika. Načelnik pojašnjava da će se sljedeći tjedan održati sastanak sa gradonačelnikom i direktorom gradskog parkinga čime bi se pokušalo povezati da linija za Dubravu kupi Podlukovnik i linija Meterize da ide barem do Novog naselja te pretpostavlja da će se tražiti nekakva subvencija od Općine Bilice. Vijećnica Anita Jakšić iznosi problem ljudi koji idu na posao i spremi su čekati autobus na glavnoj cesti, ali vozači neće da se zaustave jer nije obilježeno autobusno stajalište. 
Također kaže kako je asfaltirana ulica u Podlukovniku ali da su pregusto postavljeni ležeći policajci i pita da li je to baš tako moralo biti jer predstavljaju problem autobusima. Načelnik općine Bilice kaže da su tako napravljeni iz razloga što su to tražili mještani zbog toga što se jako brzo vozi upravo u tom dijelu, a ukoliko predstavljaju problem da se može ukloniti barem jedan. Predsjednik općinskog vijeća Općine Bilice također kaže da se po zahtjevima za postavljanje ležećih policajaca nije trebalo ni postupati obzirom da osobe koje su tražile postavljanje ležećih policajaca prelaze preko istih sa 70-80 km/h. Također predlaže da se u buduće za stvari za koje su potrebni potpisi prikupi 50% potpisa, a ne dosadašnjih 10-15 potpisa zbog negodovanja pojedinaca. 
[bookmark: _Hlk115081059]	Kako se za riječ nitko više nije javio predsjednik općinskog vijeća Općine Bilice daje Prijedlog Zaključka o prihvaćanju Polugodišnjeg izvješća o radu načelnika Općine Bilice za razdoblje od 01. siječnja do 30. lipnja 2022. godine na glasovanje i utvrđuje 7 glasova ZA, 0 PROTIV i 1 UZDRŽAN.
Predsjednik Općinskog vijeća Općine Bilice utvrđuje da je Zaključak o prihvaćanju Polugodišnjeg izvješća o radu načelnika Općine Bilice za razdoblje od 01. siječnja do 30. lipnja 2022. godine prihvaćen sa 7 glasova ZA.
Zaključak o prihvaćanju Polugodišnjeg izvješća o radu načelnika Općine Bilice za razdoblje od 01. siječnja do 30. lipnja 2022. godine prilaže se ovom Zapisniku i čini njegov sastavni dio. 


Točka 4.
Prijedlog Zaključka o prihvaćanju Izvješća o korištenju sredstava proračunske zalihe za razdoblje od I – VI mjeseca 2022. godine

[bookmark: _Hlk115082375]	Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji kaže da je u Izvješću napisano na što se trošila proračunska zaliha te da za sva dodatna pitanja stoji na raspolaganju. 
	Predsjednik općinskog vijeća Općine Bilice otvara raspravu.
Potpredsjednik općinskog vijeća gospodin Vlatko Petrović pita koja je knjiga narančasta boja i da li je to nešto vezano za Šibenik? Načelnik općine Bilice pojašnjava da knjiga sadrži kompletan šibenski nogomet i da se u njoj nalaze i pojedini Biličani. 
	Kako se za riječ nitko više nije javio predsjednik općinskog vijeća Općine Bilice daje Prijedlog Zaključka o prihvaćanju Izvješća o korištenju sredstava proračunske zalihe za razdoblje od I – VI mjeseca 2022. godine na glasovanje i utvrđuje 8 glasova ZA, 0 PROTIV i 0 UZDRŽANIH.
	Predsjednik Općinskog vijeća Općine Bilice utvrđuje da je Zaključak o prihvaćanju Izvješća o korištenju sredstava proračunske zalihe za razdoblje od I – VI mjeseca 2022. godine prihvaćen sa 8 glasova ZA.
	Zaključak o prihvaćanju Izvješća o korištenju sredstava proračunske zalihe za razdoblje od I – VI mjeseca 2022. godine prilaže se ovom Zapisniku i čini njegov sastavni dio.


Točka 5.
[bookmark: _Hlk115082576]Prijedlog Odluke o sufinanciranju 25% iznosa mjesečne karte za prijevoz srednjoškolaca na relaciji Bilice-Šibenik-Bilice

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji kaže da se svake godine sufinancira 25% iznosa mjesečne karte za srednjoškolce. 
Predsjednik općinskog vijeća Općine Bilice otvara raspravu.
Kako se za riječ nitko nije javio predsjednik općinskog vijeća Općine Bilice daje Prijedlog Odluke o sufinanciranju 25% iznosa mjesečne karte za prijevoz srednjoškolaca na relaciji Bilice-Šibenik-Bilice na glasovanje i utvrđuje 8 glasova ZA, 0 PROTIV i 0 UZDRŽANIH.
	Predsjednik Općinskog vijeća Općine Bilice utvrđuje da je Odluka o sufinanciranju 25% iznosa mjesečne karte za prijevoz srednjoškolaca na relaciji Bilice-Šibenik-Bilice prihvaćena sa 8 glasova ZA.
	Odluka o sufinanciranju 25% iznosa mjesečne karte za prijevoz srednjoškolaca na relaciji Bilice-Šibenik-Bilice prilaže se ovom Zapisniku i čini njegov sastavni dio.


Točka 6.
[bookmark: _Hlk115083163]Prijedlog Odluke o potpunom oslobađanju od plaćanja komunalnog doprinosa investitora Marinka Plenče

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji kaže da se u privitku nalazi zahtjev za naplatu komunalnog doprinosa Upravnog odjela za zaštitu okoliša kao i rješenje Ministarstva branitelja kojim je Marinko Plenča kao Hrvatski ratni vojni invalid temeljem zakona oslobođen od plaćanja komunalnog doprinosa.
[bookmark: _Hlk115083486]Predsjednik općinskog vijeća Općine Bilice otvara raspravu. 
Vijećnika gospodina Ivu Ćaletu – Cara zanima zašto se gospodin Marinko Plenča vodi kao investitor? Predsjednik općinskog vijeća Općine Bilice pojašnjava da je to zbog toga što je on vlasnik kuće. 
Kako se za riječ nitko više nije javio predsjednik općinskog vijeća Općine Bilice daje Prijedlog Odluke o potpunom oslobađanju od plaćanja komunalnog doprinosa investitora Marinka Plenče na glasovanje i utvrđuje 8 glasova ZA, 0 PROTIV i 0 UZDRŽANIH.
[bookmark: _Hlk115083879]	Predsjednik Općinskog vijeća Općine Bilice utvrđuje da je Odluka o potpunom oslobađanju od plaćanja komunalnog doprinosa investitora Marinka Plenče prihvaćena sa 8 glasova ZA.
	Odluka o potpunom oslobađanju od plaćanja komunalnog doprinosa investitora Marinka Plenče prilaže se ovom Zapisniku i čini njegov sastavni dio.


Točka 7.
[bookmark: _Hlk115083898]Prijedlog Zaključka o odobrenju pomoći u naravi Anki Mikulandra

	
Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji kaže da je gospođa podnijela zahtjev i priložila obavijest o mirovinskim primanjima iz kojeg je vidljivo da mirovina iznosi svega 1.980 kn.
Predsjednik općinskog vijeća Općine Bilice otvara raspravu. 
Vijećnici se slažu s prijedlogom pročelnika Jedinstvenog upravnog odjela Općine Bilice, gospodina Krešimira Ćalete - Cara da se gospođi kupi 4 metra drva za ogrjev kao što se to napravilo u sličnom slučaju prošle godine. 
Kako se za raspravu nitko više nije javio predsjednik općinskog vijeća Općine Bilice daje Prijedlog Zaključka o odobrenju pomoći u naravi Anki Mikulandra na glasovanje i utvrđuje 8 glasova ZA, 0 PROTIV I 0 UZDRŽANIH.
Predsjednik Općinskog vijeća Općine Bilice utvrđuje da je Zaključak o odobrenju pomoći u naravi Anki Mikulandra prihvaćen sa 8 glasova ZA.
	Zaključak o odobrenju pomoći u naravi Anki Mikulandra prilaže se ovom Zapisniku i čini njegov sastavni dio.


Točka 8.
Prijedlog Zaključka o odobrenju pomoći u naravi Anki Belamarić

Predsjednik Općinskog vijeća Općine Bilice, gospodin Neven Mikulandra daje riječ pročelniku Jedinstvenog upravnog odjela Općine Bilice, Krešimiru Ćaleti – Caru koji kaže da je gospođa podnijela zahtjev i priložila obavijest o mirovinskim primanjima iz kojeg je vidljivo da mirovina iznosi svega 1.861 kn.
Predsjednik općinskog vijeća Općine Bilice otvara raspravu. 
Vijećnici se slažu s prijedlogom pročelnika Jedinstvenog upravnog odjela Općine Bilice, gospodina Krešimira Ćalete - Cara da se gospođi kupi 4 metra drva za ogrjev kao što se to napravilo i prošle godine. 
Kako se za raspravu nitko više nije javio predsjednik općinskog vijeća Općine Bilice daje Prijedlog Zaključka o odobrenju pomoći u naravi Anki Belamarić na glasovanje i utvrđuje 8 glasova ZA, 0 PROTIV I 0 UZDRŽANIH.
Predsjednik Općinskog vijeća Općine Bilice utvrđuje da je Zaključak o odobrenju pomoći u naravi Anki Belamarić prihvaćen sa 8 glasova ZA.
	Zaključak o odobrenju pomoći u naravi Anki Belamarić prilaže se ovom Zapisniku i čini njegov sastavni dio.

U 10:13 sati predsjednik općinskog vijeća Općine Bilice, gospodin Neven Mikulandra utvrđuje da je Dnevni red 11. sjednice općinskog vijeća Općine Bilice iscrpljen, zahvaljuje svim prisutnima te zaključuje sjednicu. 


Zapisnik vodila:                                                                                             PREDSJEDNIK
  Dajana Goreta                                                                                               Neven Mikulandra



	
